***Նախագիծ***

 **ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ**

**ՕՐԵՆՔԸ**

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԸՆՏԱՆԵԿԱՆ ՕՐԵՆՍԳՐՔՈՒՄ ՓՈՓՈԽՈՒԹՅՈՒՆՆԵՐ ԵՎ ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ**

 **Հոդված 1.** Հայաստանի Հանրապետության ընտանեկան օրենսգրքի (այսուհետ` Օրենսգիրք) 59-րդ հոդվածի 1-ին մասի 6-րդ կետը շարադրել հետևյալ խմբագրությամբ. «6). «ունի հոգեկան և վարքային խանգարումներ, տառապում է հոգեներգործուն նյութերի չարաշահմամբ պայմանավորված խրոնիկ հիվանդությամբ, որոնք համաձայն դատահոգեբուժական փորձաքննության եզրակացության, կարող են խոչընդոտել ծնողական իրավունքների իրականացմանը»:

**Հոդված 2.** Ուժը կորցրած ճանաչել Oրենսգրքի 59-րդ հոդվածի 1-ին մասի 7-րդ կետը:

**Հոդված 3.** Ուժը կորցրած ճանաչել Օրենսգրքի 61-րդ հոդվածի 6-րդ մասը:

**Հոդված 4** Օրենսգրքի 67-րդ հոդվածի 2-րդ մասը շարադրել հետևյալ բովանդակությամբ.«2. Խնամակալության և հոգաբարձության մարմինը պարտավոր է անցկացնել երեխայի և այն անձի (անձանց) կյանքի պայմանների հետազոտություն, որը (որոնք) հավակնում է (են) երեխայի խնամքի և դաստիարակության կազմակերպմանը և դատարան ներկայացնել հետազոտության ակտն ու դրա հիման վրա վեճի էության մասին եզրակացությունը, ինչպես նաև սոցիալական աջակցության բնագավառում Հայաստանի Հանրապետության կառավարության լիազորած պետական կառավարման մարմնի կառուցվածքում չընդգրկված և կառավարման ոլորտից դուրս գործող տարածքային մարմնի կողմից խնամակալության և հոգաբարձության մարմիններին տրված եզրակացությունը:»:

**Հոդված 5**. Օրենսգրքի 112-րդ հոդվածում՝

1) 1-ին մասի երկրորդ նախադասության «որդեգրողի և որդեգրվողի» բառերի փոխարեն լրացնել «որդեգրման ենթակա երեխայի և որդեգրել ցանկացող անձի» բառերը:

2) 2.1.րդ մասը շարադրել հետևյալ բովանդակությամբ. «Կենտրոնական նյարդային համակարգի, օրգանական և ֆունկցիոնալ ախտահարումներ, բնածին, ձեռքբերովի մտավոր և ֆիզիկական խնդիրներ ունեցող երեխայի որդեգրում թույլատրվում է այն դեպքում, երբ որդեգրողի մոտ առկա է երեխային բուժման և խնամքի անհրաժեշտ պայմաններով ապահովելու հնարավորությունը: Սույն դեպքում թույլտվության համար հիմք է հանդիսանում նաև ՀՀ առողջապահության և աշխատանքի և սոցիալական ոլորտի լիազոր մարմինների կողմից ստեղծված մասնագիտական հանձնաժողովի կողմից տրված երեխայի առողջական վիճակի մասին եզրակացությունը:

3) լրացնել 5-րդ կետով հետևյալ բովանդակությամբ.

«5. Որդեգրել ցանկացող անձանց՝ Հայաստանի Հանրապետությունում մշտապես բնակվող Հայաստանի Հանրապետության քաղաքացների, օտարերկրյա քաղաքացիների, քաղաքացիություն չունեցող անձանց, Հայաստանի Հանրապետության սահմաններից դուրս բնակվող Հայաստանի Հանրապետության քաղաքացիների, երկքաղաքացիների կողմից երեխայի որդեգրման, օտարերկրյա պետությունից երեխա որդեգրելու համար որդեգրել ցանկացող անձանց կենսապայմանների ուսումնասիրության մասին արձանագրության, վերջիններիս կողմից որդեգրման ենթակա երեխային՝ Հայաստանի Հանրապետություն մուտք գործելու թույլտվության կամ անհրաժեշտ այլ փաստաթղթերի տրամադրման կարգը, այդ թվում որդեգրման գործընթացը կազմակերպելու որդեգրման ընթացակարգով նախատեսված դիմումների, համաձայնությունների, հայտարարությունների, վկայականների և այլ փաստաթղթերի ձևերը հաստատվում է Հայաստանի Հանրապետության կառավարության կողմից:»:

**Հոդված 6**. Օրենսգիրքը լրացնել հետևյալ բովանդակությամբ 112.1-ին հոդվածով.

«Հոդված 112.1 Որդեգրման ենթակա երեխայի և որդեգրել ցանկացող անձի համադրումը

1. Որդեգրման ենթակա երեխայի և որդեգրել ցանկացող անձի համադրումը իրականացվում է տեխնիկական և մասնագիտական համադրումների ձևաչափով կենտրոնացված հաշվառման վերցված որդեգրման ենթակա երեխայի և որդեգրել ցանկացող՝ երեխա որդեգրելու մասին դրական եզրակացություն ստացած անձի միջև:

2. Որդեգրման ենթակա երեխաների տվյալները հասանելի են և կարող են տրամադրվել միայն համադրության արդյունքներում երեխա որդեգրելու մասին դրական եզրակացություն ստացած անձին:

3. Որդեգրման ենթակա երեխայի և որդեգրել ցանկացող անձի համադրում չի իրականացվում երեխայի խորթ հոր, խորթ մոր կամ մերձավոր ազգականի կողմից երեխային որդեգրելու դեպքում:

4. Որդեգրման ենթակա երեխայի և որդեգրել ցանկացող անձի համադրման, երեխա որդեգրելու հնարավորության մասին դրական կամ բացասական եզրակացություն տալու, որդեգրել ցանկացող անձին որդեգրման ենթակա երեխայի մասին տվյալները տրամադրելու, որդեգրել ցանկացող անձանց և որդեգրման ենթակա երեխաների կենտրոնացված հաշվառման տեղեկատվական համակարգի շահագործման և օգտվելու կարգը հաստատում է Հայաստանի Հանրապետության կառավարությունը:

5. «Երեխաների պաշտպանության և օտարերկրյա որդեգրման բնագավառում համագործակցության մասին» կոնվենցիային անդամակցող երկրների հավատարմագրված կազմակերպությունների կամ նրանց ներկայացուցիչների գործունեթյունը կազմակերպվում է Հայաստանի Հանրապետության կառավարության կողմից սահմանված կարգով:

6. Որդեգրման ենթակա երեխայի և որդեգրել ցանկացող անձի համադրելիության չափանիշների գնահատման հիման վրա կազմվող փաստաթուղթ կազմելու կարգը հաստատվում է արդարադատության և աշխատանքի և սոցիալական հարցերի ոլորտում Կառավարության քաղաքականության մշակող մարմնի կողմից:»:

**Հոդված 7**. Օրենսգրքի 113-րդ հոդվածը լրացնել նոր 2.1 մասով հետևյալ բովանդակությամբ. «Որդեգրել ցանկացող անձանց՝ Հայաստանի Հանրապետությունում մշտապես բնակվող Հայաստանի Հանրապետության քաղաքացների, օտարերկրյա քաղաքացիների, քաղաքացիություն չունեցող անձանց, Հայաստանի Հանրապետության սահմաններից դուրս բնակվող Հայաստանի Հանրապետության քաղաքացիների, երկքաղաքացիների կողմից երեխայի որդեգրման, օտարերկրյա պետությունից երեխա որդեգրելու համար որդեգրել ցանկացող անձանց կենսապայմանների ուսումնասիրության մասին արձանագրության, վերջիններիս կողմից որդեգրման երեխային՝ Հայաստանի Հանրապետություն մուտք գործելու թույլտվության կամ անհրաժեշտ այլ փաստաթղթերի տրամադրման կարգը, այդ թվում որդեգրման գործընթացը կազմակերպելու ընթացակարգով նախատեսված դիմումների, համաձայնությունների, հայտարարությունների, վկայականների և այլ փաստաթղթերի ձևերը հաստատվում է Հայաստանի Հանրապետության կառավարության կողմից:»:

**Հոդված 8**. Օրենսգրքի 114-րդ հոդվածում՝

1) 1-ին մասը լրացնել նոր պարբերությունով՝ հետևյալ բովանդակությամբ. «Որդեգրել ցանկացող անձանց՝ Հայաստանի Հանրապետությունում մշտապես բնակվող Հայաստանի Հանրապետության քաղաքացների, օտարերկրյա քաղաքացիների, քաղաքացիություն չունեցող անձանց, Հայաստանի Հանրապետության սահմաններից դուրս բնակվող Հայաստանի Հանրապետության քաղաքացիների, օտարերկրյա պետությունից երեխա որդեգրելու համար որդեգրել ցանկացող անձանց և որդեգրման ենթակա երեխաների հաշվառման կարգը հաստատում է Հայաստանի Հանրապետության կառավարությունը:

Երկքաղաքացիների և այն ամուսինների հաշվառումը, որոնցից մեկը երկքաղաքացի, օտարերկրացի կամ Հայաստանի Հանրապետության սահմաններից դուրս բնակվող ՀՀ քաղաքացի է, իրականացվում է Հայաստանի Հանրապետության կառավարության կողմից սահմանված կարգով»:

2) 1.1 մասում «որդեգրող:» բառը փոխարինել «որդեգրող՝ համատեղ դիմումի հիման վրա:»:

 **Հոդված 9.** Օրենսգրքի 116-րդ հոդվածի 1-ին մասում՝

1) «դ» կետում «պարտականություններից» բառից առաջ լրացնել «, խնամատարի» բառը:

2) «ը» կետում «պահանջներից.» բառից հետո լրացնել «կամ չի բավարարի երեխայի կենսապայմանները (հանգիստը, զբաղմունքը և այլն) ապահովելու համար.» բառերով:

3) «ը» կետը լրացնել նոր պարբերությամբ հետևյալ բովանդակությամբ. «Սույն կետի պահանջները գնահատելիս վարձակալած բնակելի տարածությունը չի կարող հիմք ընդունվել, եթե որդեգրել ցանկացող անձը, ամուսինները կամ ամուսիններից մեկն ունի սեփականության իրավունքով պատկանող բնակելի տարածություն, որը ենթակա է գնահատման: Սեփականության իրավուքնով մեկից ավելի բնակելի տարածության առկայության դեպքում գնահատվում է որդեգրել ցանկացող անձի կողմից նշված տարածությունը:»:

4) լրացնել նոր «ժ» կետով, հետևյալ բովանդակությամբ.

 «թմրամիջոցներ, հոգեմետ (հոգեներգործուն) նյութեր ապօրինի պատրաստելու, վերամշակելու, ձեռք բերելու, պահելու, փոխադրելու, առաքելու կամ դրանք ապօրինի իրացնելու համար հաշվառված և դատվածություն ունեցող անձանց»:

5) լրացնել երկրորդ պարբերությամբ հետևյալ բովանդակությամբ.

«Սույն մասի «է» և «ը» կետերում նշված եկամուտի, բնակելի տարածության չափանիշները սահմանվում են Հայաստանի Հանրապետության կառավարության կողմից:»:

**Հոդված 10.** Օրենսգրքի 116-րդ հոդվածը՝

1) լրացնել նոր՝ «1.1» մասով հետևյալ բովանդակությամբ.

«1.1 Դատվածություն չունեցող քաղաքացու կողմից երեխա որդեգրելու գործընթացը կասեցվում է, եթե մինչև որդեգրման մասին վճռի կայացումը վերջինիս նկատմամբ հարուցվում է քրեական գործ կամ կայացվում է մեղադրական դատավճիռ»:

2) լրացնել նոր՝ «7» մասով հետևյալ բովանդակությամբ.

«7.Սույն օրենսգրքով որդեգրել ցանկացող անձանց որդեգրելու իրավունքը սահմանափակող կամ որդեգրումը արգելող նորմերը տարածվում են ամուսինների վրա, եթե ամուսիններից մեկի նկատմամբ կիրառելի է այդ նորմերից առնվազն մեկը:»:

**Հոդված 11.** Օրենսգրքի 117-րդ հոդվածում՝

1) 1-ին մասում «Որդեգրողի» բառից հետո լրացնել «, այդ թվում որդեգրել ցանկացող ամուսիններից մեկի,» բառերը և հանել «,բացառությամբ այն դեպքերի, երբ երեխան որդեգրվում է որդեգրելու նախապատվության իրավունք ունեցող անձանց կողմից» բառերը:

2) 2-րդ մասում «(խորթ մոր)» բառից հետո լրացնել «, ազգականի» բառը:

**Հոդված 12**. Օրենսգրքի 118-րդ հոդվածի 6-րդ մասը շարադրել հետևյալ խմբագրությամբ՝ «Դիմումների ձևերը հաստատում է Հայաստանի Հանրապետության կառավարությունը:»:

**Հոդված 13**. Օրենսգրքի 128-րդ հոդվածում՝

1) վերնագրում «որդեգրման» բառից հետո լրացնել «և որդեգրման գործընթացի» բառերը:

2) 1-ին մասում «ինչպես նաև որդեգրման մասին տեղյակ այլ անձինք պարտավոր են պահպանել երեխայի որդեգրման գաղտնիքը:» նախադասությունը փոխարինել «ինչպես նաև մասնագիտական, ծառայողական պարտականությունների կատարմամբ պայմանավորված որդեգրման, որդեգրման գործընթացի մասին տեղյակ դարձած այլ անձինք, պարտավոր են պահպանել երեխայի որդեգրման և որդեգրման գործընթացի գաղտնիքը:»:

3) 4-րդ մասում «Տեղեկատվության» բառը փոխարինել «Սույն հոդվածի 3-րդ մասում նշված տեղեկատվության» բառերով,

4) լրացնել 5-րդ մասով հետևյալ բովանդակությամբ.

5. Որդեգրման ենթակա երեխաների վերաբերյալ տեղեկությունները հասանելի են նաև համադրման արդյունքում երեխա որդեգրելու հնարավորության մասին դրական եզրակացություն ստացած անձանց:

Երրորդ անձանց, այդ թվում՝ երեխա որդեգրելու հնարավորության մասին դրական եզրակացություն ստացած անձանց ներկայացուցիչներին, որդեգրման ենթակա երեխաների վերաբերյալ տեղեկությունները տրամադրման ենթակա չեն:»:

**Հոդված 14.** Օրենսգրքի Հոդված 137.1-ի 3-րդ մասի 1-ին կետը շարադրել հետևյալ բովանդակությամբ. «Դատական կարգով զրկվել է ծնողական իրավունքներից կամ սահմանափակված են ծնողական իրավունքները»:

**Հոդված 15*.***Օրենսգրքի 130-րդ հոդվածի 1-ին մասի 7-րդ կետը շարադրել հետևյալ խմբագրությամբ.

«7) «ունի հոգեկան և վարքային խանգարումներ, տառապում է հոգեներգործուն նյութերի չարաշահմամբ պայմանավորված խրոնիկ հիվանդությամբ, որոնք համաձայն դատահոգեբուժական փորձաքննության եզրակացության, կարող են խոչընդոտել ծնողական իրավունքների իրականացմանը:»:

**Հոդված 16.** Օրենսգրքի 130-րդ հոդվածի 1-ին մասի 8-րդ կետը ուժը կորցրած ճանաչել:

**Հոդված 17.** Օրենսգրքի138-րդ հոդվածի 6-րդ մասից հանել «իսկ երեխային խնամատարության հանձնելու պահին խնամատար ծնողներից յուրաքանչյուրի տարիքը չի կարող գերազանցել 55 տարին» բառերը:

**Հոդված 18.** Օրենսգրքի 138.1 հոդվածում՝

1) 1-ին մասը լրացնել 10-րդ կետով, հետևյալ բովանդակությամբ.

«10) այն անձանց, ովքեր այդ պահին հաշվառված են կամ ունեն դատվածություն` թմրամիջոցներ, հոգեմետ (հոգեներգործուն) նյութեր ապօրինի պատրաստելու, վերամշակելու, ձեռք բերելու, պահելու, փոխադրելու, առաքելու կամ դրանք ապօրինի իրացնելու համար, կամ վերոհիշյալով պայմանավորված դատվածությունը հանված կամ մարված չէ»:

2) լրացնել նոր 1.1-րդ մասով, հետևյալ բովանդակությամբ.

 «1.1 Դատվածություն չունեցող քաղաքացու խնամատար ծնող դառնալու գործընթացը կասեցվում է, եթե մինչև խնամատարության պայմանագրի կնքումը վերջինիս նկատմամբ հարուցվում է քրեական գործ կամ կայացվում է մեղադրական դատավճիռ:»:

3) 2-րդ մասի «պարտականություններ:» բառը փոխարինել «պարտականություններ, բացառությամբ սույն օրենսգրքի 120-րդ հոդվածի 1-ին մասով նախատեսված խնամակալին վերապահված իրավունքից:»:

 **Հոդված 19.** Օրենսգրքի 140-րդ հոդվածի 4-րդ մասը շարադրել հետևյալ խմբագրությամբ.

«Խնամատար ընտանիքին վճարվող դրամական միջոցները չեն կարող պակաս լինել մեկ երեխայի համար նախատեսված` բնակչության սոցիալական պաշտպանության հաստատություններում (մանկատներում) երեխաների շուրջօրյա խնամքի և դաստիարակության համար նախատեսված գումարի չափից»:

**Հոդված 20.** Սույն օրենքն ուժի մեջ է մտնում պաշտոնական հրապարակմանը հաջորդող օրվանից:

**ՀԻՄՆԱՎՈՐՈՒՄ**

**«Հայաստանի Հանրապետության ընտանեկան օրենսգրքում փոփոխություններ և լրացումներ կատարելու մասին» ՀՀ օրենքի նախագծի**

|  |  |
| --- | --- |
| **1.** | **Անհրաժեշտությունը** |
|  |  «Հայաստանի Հանրապետության ընտանեկան օրենսգրքում փոփոխություններ և լրացումներ կատարելու մասին» ՀՀ օրենքի նախագծի (այսուհետ՝ նախագիծ) ընդունման անհրաժեշտությունը առաջացել է 2017 թվականի դեկտեմբերի 21-ին ընդունված «Հայաստանի Հանրապետության ընտանեկան օրենսգրքում փոփոխություններ և լրացումներ կատարելու մասին» օրենքի ընդունումից հետո: Նախագծով առաջարկվող խնամատար ծնող դառնալու ցանկություն ունեցող անձի տարիքի վերաբերյալ փոփոխության նպատակն է ապահովել առավել լայն հնարավորություն խնամատար ընտանիքի ինստիտուտի ընդլայնման համար: Փոփոխության անհրաժեշտությունը բխում է նաև երեխաների պաշտպանության համակարգում իրականացվող բարեփոխումներով, ինչպես նաև խնամատար ընտանիքի ինստիտուտին վերաբերող գործընթացում առկա խոչընդոտի կանոնակարգմամբ: Որդեգրող կամ խնամատար ծնող դառնալու հնարավորությունը բացառող 116-րդ և 138.1 հոդվածներում առաջարկվող փոփոխությունները պայմանավորված են երեխաների` ընտանիքում ապրելու իրավունքի իրականացմամբ և երեխայի՝ լավագույն շահի ապահովմամբ: |
| **2.** | **Ընթացիկ իրավիճակը և խնդիրները** |
|  |  ՀՀ աշխատանքի և սոցիալական հարցերի և ՀՀ արդարադատության նախարարության կողմից համատեղ մշակված ՀՀ կառավարության 18.03.2010թ. թիվ 269-Ն որոշումը ուժը կորցրած ճանաչելու և որդեգրման նոր կարգի նախագծի ՀՀ վարչապետի աշխատակազմում քննարկումների արդյունքում համաձայնություն ձեռք բերվեց և եզրահանգվեց, որ որդեգրման նոր կարգի նախագծի ընդունումը և հետևաբար գործնական կիրառումը ապահովելու համար անհրաժեշտություն է առաջացել որոշակի փոփոխություննր և լրացումներ կատարել ՀՀ ընտանեկան օրենսգրքում: Մասնավորապես որդեգրման կարգի ընդունման համար անհրաժեշտ է որդեգրման կարգի, որդեգրման ենթակա երեխայի և որդեգրել ցանկացող անձի համադրման կարգի, տեղեկատվության տրամադրման և այլ ընթացակարգերը ընդունելու լիազորությամբ օժտված լինի ՀՀ կառավարությունը, որը սահմանելուց հետո միայն հնարավորություն կընձեռնվի ընդունել որդեգրման համապատասխան նոր կարգը ՀՀ կառավարության որոշման ձևաչափով: ՀՀ ընտանեկան օրենսգրքում կատարվող փոփոխությունների այս նախագիծը հիմնականում ուղղված է վերը նշված խնդիրները կարգավորելու համար, ինչպես նաև կարգավորվում են այլ հարաբերություններ, ամրագրվել և փոփոխվել են նոր հասկացություններ, ինչպիսիք են երեխա որդեգրելու հնարավորության մասին եզրակացություն, որդեգրման ենթակա երեխա, որդեգրել ցանկացող անձ, վերջիններիս կենտրոնացված հաշվառում, օտարերկրյա պետությունների կենտրոնական մարմիններ, հավատարմագրված կազմակերպություններ, խնամատար ծնողի տարիքային սահմանափակումը վերացնելուն և այլն:Գործող օրենսգրքի 61-րդ հոդվածի 6-րդ մասը նախատեսում է երեխայի որդեգրում երեխայի ծնողներին կամ նրանցից մեկին ծնողական իրավունքներից զրկելու մասին դատարանի վճիռն օրինական ուժի մեջ մտնելու պահից վեց ամիս հետո։ Գործնականում նշված նորմը անհիմն երկարացնում է երեխայի տեղավորման հարցը, նրան ընտանիք գտնելու գործընթացը, որը չի բխում երեխայի շահերից: Մինչդեռ հայտնի է, որ դատարանների կողմից՝ անձին ծնողական իրավունքներից զրկումը կատարվում է բացառիկ դեպքերում, որոնք իսկապես ելնում են երեխայի շահերից, հետևաբար դատարանը, գործի ուսումնասիրության ժամանակ, արդեն իսկ քննարկել է բոլոր տարբերակները ծնողին ծնողական իրավունքներից չզրկելու համար և եթե գտել է, որ այդ անհրաժեշտությունը բխում է երեխայի շահերից, ապա վեց ամիս երկարաձգել երեխայի հաշվառումը որպես որդեգրման ենթակա երեխա՝ նպատակահարմար չէ առաջին հերթին երեխայի համար: Հաշվի առնելով վերը նշվածը 61-րդ հոդվածի 6-րդ մասը ուժը կորցրած է ճանաչվում:Օրենսգրքի 112-րդ հոդվածի 1-ին մասում նշված է որդեգրողի և որդեգրվածի համադրում, մինչդեռ համադրման գործընթացը կատարվում է մինչև որդեգրման ենթակա երեխային՝ որդեգրված, որդեգրել ցանկաող անձին՝ որդեգրող կարգավիճակի հաստատումը: Համադրումը կատարվում է մարզպետարանների (Երևանում՝ քաղաքապետարանի), Կենտրոնական մարմնի կողմից մինչև որդեգրումը ՝ դատարանի կողմից հաստատելը: Ելնելով նշվածից նպատակահարմար է հստակեցնել համադրման կողմերի անվանումները:Նույն հոդվածի 4-րդ մասում նշված է, որ օտարերկրյա քաղաքացիների քաղաքացիների և քաղաքացիություն չունեցող անձանց, ինչպես նաև Հայաստանի Հանրապետության սահմաններից դուրս բնակվող Հայաստանի Հանրապետության քաղաքացիների կողմից Հայաստանի Հանրապետության քաղաքացի երեխաների որդեգրումը թույլատրվում է միայն այն դեպքերում, երբ հնարավորություն չկա այդ երեխաներին Հայաստանի Հանրապետության տարածքում մշտապես ապրող Հայաստանի Հանրապետության քաղաքացիների ընտանիքում դաստիարակության հանձնելը: «Դաստիարակության հանձնել» հասկացությունը ենթադրում է նաև երեխային խնամակալին կամ խնամատար ընտանիք տեղավորելը, ինչը չի բխում երեխայի շահերից: Օրենսդրի որդեգրված քաղաքականությունը ուղղված է երեխաների համար ապահովել կենսաբանական կապերին համարժեք ընտանեկան կապեր, որպեսզի որդեգրողը և որդեգրվածը ձեռք բերել ծնողի և զավակի համար օրենքով նախատեսված իրավունքներ և պարտականություններ՝ այդ թվում ժառանգության իրավունք (112-րդ հոդված 1-ին մաս): Ելնելով երեխայի լավագույն շահից կենտրոնական նյարդային համակարգի, օրգանական և ֆունկցիոնալ ախտահարումներ, բնածին, ձեռքբերովի մտավոր և ֆիզիկական խնդիրներ ունեցող երեխայի որդեգրում թույլատրվում է այն դեպքում, երբ որդեգրողի մոտ առկա է երեխային բուժման և խնամքի անհրաժեշտ պայմաններով ապահովելու հնարավորությունը, ինչպես նաև երեխայի կյանքին վտանգ սպառնացող առողջական խնդրի, բժշկական օգնության և միջամտության կարիք ունեցող երեխաների բուժումը՝ Հայաստանի Հանրապետությունից դուրս, այլ երկրում կազմակերպելու անհրաժեշտությունից ելնելով երեխան կարող է միջպետական որդեգրման տրվել կենտրոնացված հաշվառման հաջորդ իսկ օրվանից: Օրենսգրքով որդեգրումը հռչակվել է, որպես առանց ծնողական խնամքի մնացած երեխաների խնամքի և դաստիարակության կազմակերպման նախապատվելի ձևը: Այդ պատճառով առաջարկվում է «դաստիարակության հանձնել» հասկացությունը հանել և որպես որդեգրելու նախապատվություն թողնել միայն ազգականների կողմից երեխայի որդեգրումը: Որդեգրման ենթակա երեխաների ցուցակում առկա են ծանր և անբուժելի հիվանդություններով տառապող և բժշկական օգնության կարիք ունեցող երեխաներ, որոնց որդեգրելու պահանջը բավականին ցածր է: Ժամանակի ընթացքում նրանց կարգավիճակը ավելի է վատթարանում թե առողջական վիճակի և թե տարիքի խնդիրները հաշվի առնելով: Նշված երեխաներին ընտանիք գտնելու գործընթացը պահանջում է առանձնահատուկ կարգավորման անհրաժեշտություն և մոտեցում: Նման երեխաների տվյալները միջազգային որդեգրմանն են տրամադրվում միայն կենտրոնացված հաշվառման վերցնելու երեք ամիս հետո: Մինչդեռ գործնականում վերը նշված հիվանդություններով երեխաներին չեն ցանկանում որդեգրել ՀՀ քաղաքացիները և այդ երեք ամիսների ընթացքում երեխայի տվյալների կասեցումը նպատակային չէ, երբեմն սխալ, քանի որ անգամ շտապ վիրաբուժական միջամտության կարիք ունեցող երեխան, որին չի ցանկանում որդեգրել ՀՀ քաղաքացին, հնարավոր է որդեգրելու ցանկություն հայտնեն օտարերկրացիները: Նման դեպքերում երեխաների շահերից է բխում հնարավորինս շուտ ապահովել տվյալների հասանելիությունը նաև միջազգային որդեգրման համար: Նախագծով առաջարկվում է առողջական խնդիրներ ունեցող երեխաների տվյալները հասանելի դարձնել միջազգային որդեգրման համար կենտրոնացված հաշվառումից անմիջապես հետո: Նախագծով առաջարկվում է համադրում չիրականացնել այն դեպքում երբ երեխան որդեգրվում է խորթ հոր, խորթ մոր և ազգականի կողմից: Ներկայում Հայաստանի Հանրապետությունում խնամատար ընտանիքներում խնամվում են 40 երեխա: Խնամատար ընտանիքներում խնամվող երեխաների թիվը, պայմանավորված վերակազմավորման գործընթացի արդյունքում կենսաբանական, խնամակալ ընտանիք վերադարձի անհնարինության դեպքերով՝ նախատեսվում է հասցնել 94-ի: ՄԱԿ-ի մանկական հիմնադրամի աջակցությամբ իրականացվող «Խնամատար ընտանիքում երեխայի խնամքի և դաստիարակության աջակցության տրամադրում» ծրագրի շրջանակներում իրականացվում է խնամատար ընտանիքներում երեխաների խնամքը կազմակերպելու նպատակով երեխաների և խնամատար ծնող դառնալու ցանկություն հայտնած անձանց համադրումը: Ծրագրի շրջանակներում վերապատրաստվել է ՀՀ տարբեր մարզերի 73 խնամատար ծնող դառնալու ցանկություն հայտնած անձ:  Իրավակիրառ պրակտիկայում խնդիր է առաջացել ՀՀ ընտանեկան օրենսգրքի 138-րդ հոդվածի 6-րդ մասով, համաձայն որի խնամատար ծնողի և հոգեզավակի տարիքային տարբերությունը պետք է լինի 18 տարուց ոչ պակաս և 50 տարուց ոչ ավելի, իսկ երեխային խնամատարության հանձնելու պահին խնամատար ծնողներից յուրաքանչյուրի տարիքը չի կարող գերազանցել 55 տարին: Սույն սահամանփակումը խոչընդոտ է ստեղծել արդեն իսկ վերապատրաստված ծնողների, ինչպես նաև խնամատար ծնող դառնալու ցանկություն հայտնած անձանց խնամատար ծնող դառնալու համար և սահմանափակում է նրանց իրավունքները:  ՈՒսումնասիրվել է տարբեր երկրների խնամատարության փորձը, որը ևս փաստում է, որ միջազգային պրակտիկայում խնամատար ծնողի տարիքային սահմանափակում գոյություն չունի: Սոցիալական աշխատողների միջազգային ֆեդերացիայի գործընկերները և իրենց միջոցով նաև Վրաստանի, Մոլդովայի, Բուլղարիայի, Ռումինիայի, Սերբիայի, Ավստրիայի, Խորվաթիայի, Շոտլանդիայի, Իռլանդիայի, Անգլիայի, Ուելսի  գործընկերները փաստում են, որ որևէ երկրում օրենքով չի ամրագրվում տարիքային առավելագույն շեմ՝ խնամատար ծնող դառնալու վերաբերյալ։ Տվյալ խնամատար ծնող դառնալ-չդառնալու հարցը որոշվում է մասնագետների կողմից՝ ելնելով երեխայի լավագույն շահից։ Օրինակ՝ Անգլիայում և Ուելսում գրանցված "Fostering People" կազմակերպությունը հստակ մատնանշում է, որ եթե խնամատար ծնողը բավարար էներգիա և խանդավառություն ունի՝ հանդիսանալու որպես խնամատար ծնող, ապա տարիքային որևէ սահմանափակում չկա նրա համար՝ դառնալու խնամատար ծնող։ Էթիկական խնդիր է համարվում տարեց հասակի մարդուն չդիտարկել որպես թեկնածու խնամատար ծնող: Նշված երկրների (և ոչ միայն) օրենսդրությունը նույնիսկ քննարկման չի դնում, որ կարելի է մեծ հասակի մարդու ընտանիքում երեխա չտեղավորել: Ավելին, դեռ վերոնշյալ երկրները սահմանում են նաև երեխայի և խնամատար ծնողի միջև նախընտրելի տարիքային տարբերություն, որը նվազագույնը՝ 15-20-ն է, իսկ առավելագույնը՝ 45-60-ը:  Վերոգրյալի մասին են վկայում նաև երեխաների իրավունքների պաշտպանության ոլորտում ՄԱԿ-ի մանկական հիմնադրամի (ՅՈՒՆԻՍԵՖ), «Սեյվ դը Չիլդրեն», «Վորլդ Վիժն» և այլ կազմակերպությունների կողմից իրականացված ուսումնասիրություններն ու հետազոտությունները: Առաջարկը ներկայացվում է, հիմք ընդունելով վերոնշյալը, ինչպես նաև այն հանգամանքը, որ տարիքային սահմանափակման վերացման միջոցով կարող է ապահովվել հանրակրթական դպրոցներից կենսաթոշակի անցած՝ մեծ թվով մասնագիտական ներուժ ունեցող մանկավարժների զբաղվածությունը, ինչպես նաև կկանխարգելվի կյանքի դժվարին իրավիճակում հայտնված երեխաների մուտքը հաստատություններ: Օրենսգրքում որպես որդեգրումը և խնամատարությունը բացառող հանգամանք նախատեսված է մարդու կամ հասարակական կարգի և բարոյականության դեմ ուղղված ծանր կամ առանձնապես ծանր հանցագործության համար Դիմողի դատվածությունը, սակայն բացակայում է բնակչության առողջության դեմ ուղղված ` թմրամիջոցներ, հոգեմետ (հոգեներգործուն) նյութեր ապօրինի պատրաստելու, վերամշակելու, ձեռք բերելու, պահելու, փոխադրելու, առաքելու կամ դրանք ապօրինի իրացնելու համար դատվածություն ունենալու հանգամանքը:  Կատարվել է նաև լրացում Դատվածություն չունեցող քաղաքացու որդեգրման կամ խնամատարության գործընթացը կասեցնելու վերաբերյալ դրույթ, եթե մինչև խնամատարության պայմանագրի կնքումը վերջինիս նկատմամբ նախաձեռնվում է քրեական հետապնդում կամ կայացվում է մեղադրական դատավճիռ:  Փոփոխություն է կատարվել ծնողական իրավունքներից զրկելուն վերաբերող 59-րդ հոդվածում, ընդ որում հանվել է նաև գործող օրենքում առկա «խրոնիկական» բառը, որը նպատակահարմար չէր նշել, քանի որ հիվանդության ծանրության աստիճանը և նրա ազդեցությունը ծնողական իրավունքների իրացման վրա որոշվում է ոչ միայն հիվանդության ընթացքով, այլ նաև մի շարք այլ գործոններով, ուստի գործող օրենքի հոդվածներում միայն խրոնիկ հոգեկան հիվանդությունները մատնանշելը կարող է բերել այդ հոդվածների կիրառման խնդիրների և սահմանափակումների: Ինչ վերաբերում է Արդարադատության նախարարության կողմից ներկայացված եզրակացության մեջ ներկայացված այն մտավախությանը, որ «յուրաքանչյուր անգամ որևէ հոգեկան և վարքային խանգարման առթիվ տրված եզրակացությունը (որի բացարձակ օբյեկտիվությունը երաշխավորված չէ) կարող է դրվել որդեգրման վերացման հիմքում», ապա ինչպես սույն նախագծով ներկայացված կարգավորումներով, այնպես էլ գործող օրենքով պահանջվող ցանկով սահմանվող հիվանդությունների պարագայում, համաձայն ՀՀ առողջապահության նախարարությունից ստացված եզրակացության, նշանակվելու են դատահոգեբուժական փորձաքննություններ, որոնց արդյունքում էլ որոշվելու է, թե տվյալ անձը տվյալ հիվանդությամբ և տվյալ պայմաններում որքանօվ է գործունակ և ինչպես է իրականացնում իր պարտականությունները և իրավունքները, քանի որ դրանք կրում են խիստ անհատական բնույթ, նույնիսկ նույն հիվանդության պարագայում:  Նախագծով ներկայացվող ցանկի բացակայությանը հիմք է հանդիսանում ամեն առանձին դեպքում կոնկրետ անձի մոտ ժամանակի տվյալ պահին խանգարման առկայության և հոգեկան վիճակի վերաբերյալ փորձաքննության իրականացմանը, ի հակադրություն հիվանդությունների ցանկին, որում տվյալ անձը կարող է ընդգրկված լինել տարիներ առաջ և խնդիրը արդեն իսկ կարգավորված լինի: Այսինքն, ելնելով վերոհիշյալից, երեխայի լավագույն շահից չի բխում և անգամ վտագավոր է միայն ցանկի վրա հիմնվել, որն էլ ավելի սուբյեկտիվ է լինելու, քան յուրաքանչյուր դեպքում տվյալ անձի վերաբերյալ դատահոգեբուժական փորձաքննության հանձնաժողովի կողմից տված եզրակացությունը։ Միաժամանակ, հարցը քննարկվել էր ՀՀ մարդու իրավունքների պաշտպանի գրասենյակի հետ, որի կողմից կատարած հարցումների արդյունքում պարզվել էր, որ հոգեկան հիվանդությունները չեն դիտակվում որպես անձին ծնողական իրավունքից զրկելու պատճառ, իսկ հոգեկան հիվանդությունների ցանկ, որոնց առկայության դեպքում ծնողները կամ նրանցից մեկը կարող են զրկվել ծնողական իրավունք­ներից կամ երեխայի որդեգրումը կարող է վերացվել, գոյություն չունի և ոչ նպատակահարմար է համարվում Նիդերլադներում, Մոնտենեգրոյում, Հունգարիայում, էստոնիայում, Լատվիայում, Նորվերգիայում, Ուելսում և Միացյալ Թագավորությունում: |
| **3.** | **Կարգավորման նպատակը և բնույթը.** |
|  |  «Հայաստանի Հանրապետության ընտանեկան օրենսգրքում փոփոխություններ և լրացումներ կատարելու մասին» Հայաստանի Հանրապետության օրենքի նախագծի ընդունման նպատակն է՝1. կարգավորել և հստակեցնել երեխաների որդեգրման, որդեգրել ցանկացող անձանց հաշվառման, երեխայի խնամքի վերասկողության և որդեգրմանն առնչվող գործառույթները, իրավասու մարմինների լիազորությունների շրջանակը: Սույն օրենքի ընդունումը անհրաժեշտ է նաև ՀՀ կառավարության 18.03.2010թ. թիվ 269-Ն որոշմումը ուժը կորցրած ճանաչելու և որդեգրման նոր կարգ ընդունելու համար՝ նախատեսելով ՀՀ կառավարության լիազորությունները օրենսդրական ակտի մակարդակում և սահմանելով նոր հասկացություններ և իրավասությունների շրջանակ: 2. Խնդրի կարգավորման համար նպատակով համապատասխան փոփոխությամբ խնամատար ծնող դառնալու 55 տարվա սահմանափակումը վերացնել: 3. Կապահովվի կյանքի դժվարին իրավիճակում հայտնված, այդ թվում նաև առանց ծնողական խնամքի մնացած երեխայի՝ ապահով և բարեկեցիկ միջավայրում ապրելու իրավունքը: |
| 4. | **Նախագծի մշակման գործընթացում ներգրավված ինստիտուտները և անձիք** |
|  |  Նախագծում փոփոխությունների և լրացումների մասին առաջարկությունները ներկայացվել է Հայաստանի Հանրապետության աշխատանքի և սոցիալական հարցերի նախարարության կողմից: |
| 5. |  **Ակնկալվող արդյունքը** |
|   |  ՀՀ ընտանեկան օրենսգրքի փոփոխությունները կնպաստի խնամատար ընտանիքի ինստիտուտի ընդլայնմանը, ինչպես նաև երեխաների իրավունքները պաշտպանելու, երեխայի ընտանիքում ապրելու իրավունքի իրացումը: |

**Տ Ե Ղ Ե Կ Ա Ն Ք**

**«Հայաստանի Հանրապետության ընտանեկան օրենսգրքում փոփոխություններ և լրացումներ կատարելու մասին» ՀՀ օրենքի նախագծի ընդունման առնչությամբ պետական բյուջեում կամ տեղական ինքնակառավարման մարմինների բյուջեներում ծախսերի և եկամուտների էական ավելացումների կամ նվազեցումների մասին**

«Հայաստանի Հանրապետության ընտանեկան օրենսգրքում փոփոխություններ և լրացումներ կատարելու մասին» ՀՀ օրենքի նախագիծն ընդունելու դեպքում պետական բյուջեում կամ տեղական ինքնակառավարման մարմինների բյուջեներում ծախսերի և եկամուտների էական ավելացումներ կամ նվազեցումներ չեն առաջանում:

**Տ Ե Ղ Ե Կ Ա Ն Ք**

 **«Հայաստանի Հանրապետության ընտանեկան օրենսգրքում փոփոխություններ և լրացումներ կատարելու մասին» ՀՀ օրենքի նախագծի ընդունման առնչությամբ ընդունվելիք այլ իրավական ակտերի կամ դրանց ընդունման անհրաժեշտության բացակայության մասին**

|  |  |
| --- | --- |
|  1 | **Այլ իրավական ակտերում փոփոխությունների և/կամ լրացումների անհրաժեշտությունը** |
|  |  «Հայաստանի Հանրապետության ընտանեկան օրենսգրքում փոփոխություններ և լրացումներ կատարելու մասին» ՀՀ օրենքի նախագծի ընդունման առնչությամբ այլ իրավական ակտերում փոփոխությունների և/կամ լրացումների անհրաժեշտություն չի առաջանում:  |
| 2 | **Միջազգային պայմանագրերով ստանձնած պարտավորությունների հետ համապատասխանությունը** |
|  | Որոշման նախագծով կարգավորմանն առաջարկվող հարցերի մասով միջազգային պայմանագրերով պարտավորություններ չեն ստանձնվել: |

**ԱՄՓՈՓԱԹԵՐԹ**

**«ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԸՆՏԱՆԵԿԱՆ ՕՐԵՆՍԳՐՔՈՒՄ ՓՈՓՈԽՈՒԹՅՈՒՆՆԵՐ ԵՎ ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ» ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ՕՐԵՆՔԻ ՆԱԽԱԳԾԻ**

|  |  |  |  |  |
| --- | --- | --- | --- | --- |
| **հ/հ** | **Առաջարկության հեղինակը, գրության ամսաթիվը, գրության համարը** | **Առաջարկության բովանդակությունը** | **Եզրակացություն** | **Կատարված փոփոխությունը** |
| 1. | 2. | 3. | 4. | 5. |
|  |  |  |  |  |
| 1. | ՀՀ առողջապահության նախարարություն03.06.2019թ թիվ ԱԹ/11.1/8869-19 գրություն  | 1. Նախագծի 1-ին հոդվածով առաջարկվող 59-րդ հոդվածի 1-ին մասի`1) 6-րդ կետը շարադրել հետևյալ խմբագրությամբ. «6) «ունի հոգեկան և վարքային խանգարումներ, տառապում է հոգեներգործուն նյութերի չարաշահմամբ պայմանավորված խրոնիկ հիվանդությամբ»,2) 7-րդ կետում ամրագրել դատահոգեբուժական փորձաքննության անցկացման պարտադիր պահանջը:2. Նախագծի 3-րդ հոդվածն առաջարկվում է հանել` պահպանելով գործող դրույթը, դրանով իսկ ժամանակ տալով ծնողին վերափոխվելու համար:3. Նախագծի 5-րդ հոդվածով առաջարկվող`1) 2-րդ կետի երկրորդ նախադասությունն առաջարկվում է շարադրել հետևյալ խմբագրությամբ. «Սույն դեպքում թույլտվության համար հիմք է հանդիսանում նաև ՀՀ առողջապահության և աշխատանքի և սոցիալական ոլորտի լիազոր մարմինների կողմից ստեղծված մասնագիտական հանձնաժողովի կողմից տրված երեխայի առողջական վիճակի մասին եզրակացությունը:»,2) 2-րդ կետը լրացնել 2.1.1 կետով հետևյալ բովանդակությամբ. «Որդեգրման ենթակա երեխայի կյանքին վտանգ սպառնացող առողջական խնդիրների դեպքերում բժշկական օգնության և միջամտության կարիք ունեցող երեխաների բուժումը՝ Հայաստանի Հանրապետությունից դուրս, այլ երկրում կազմակերպելու անհրաժեշտությունից ելնելով սույն հոդվածի 2.1 մասում նշված մասնագիտական հանձնաժողովի կողմից տրված եզրակացության հիման վրա նրանց տվյալները տրամադրվում են Կենտրոնական մարմնին՝ Աշխատանքի և սոցիալական ոլորտի լիազոր մարմնի կողմից եզրակացությունը ստանալուն հաջորդող օրը:»,3) Եթե 3-րդ կետով առաջարկվող 2.1.1 կետի կարգավորման նպատակը օր առաջ կյանքին վտանգ սպառնացող վիճակներում գտնվող երեխաների մասին տեղեկատվությունը տարածելով որդեգրող ընտանիք գտնելն է, ապա կարծում ենք, որ չի երաշխավորելու խնդրի լուծումը: Առաջարկում ենք առանց ընտանիքի մնացած երեխաների բուժումը կյանքին սպառնացող դեպքերում կազմակերպել և ֆինանսավորել պետական բյուջեի միջոցների հաշվին,4) 5-րդ կետում և ամբողջ տեքստում «որդեգրման» բառից հետո անհրաժեշտ է ավելացնել «ենթակա» բառը, տեքստի միատեսակությունն ապահովելու նպատակով, իսկ «ընթացակարգով» բառից առաջ հստակեցնել, թե ինչ ընթացակարգի մասին է խոսքը: 4. Նախագծի 6-րդ հոդվածով առաջարկվող 112.1 հոդվածի`1) 2-րդ կետում «բացառությամբ» բառից հետո առաջարկվում է լրացնել «սույն» բառը:5. Նախագծի 9-րդ հոդվածով առաջարկվող Օրենսգրքի 116-րդ հոդվածի 1-ին մասում 4-րդ կետի «ժ» ենթակետում «իրացնելու համար» բառերից հետո առաջարկվում է լրացնել «հաշվառված և» բառերը:6. Նախագծի 15-րդ հոդվածը շարադրել հետևյալ խմբագրությամբ.«1) «Օրենսգրքի 130-րդ հոդվածի 1-ին մասի 7-րդ կետը շարադրել հետևյալ խմբագրությամբ. «7) ունի հոգեկան և վարքային խանգարումներ, տառապում է հոգեմետ (հոգեներգործուն) նյութերի չարաշահմամբ պայմանավորված խրոնիկ հիվանդությամբ»»:7. Նախագծի 16-րդ հոդվածով առաջարկվող Օրենսգրքի 138-րդ հոդվածի 6-րդ մասի կապակցությամբ առաջարկվում է խնամատար ծնողների համար սահմանել որոշակի տարիքային շեմ` հաշվի առնելով Հայաստանի Հանրապետությունում կյանքի միջին տևողությունը, կենսաթոշակի անցնելու տարիքը, առողջ կյանքի տևողությունը, կենսաթոշակի չափը և այլն, քանի որ վերոհիշյալ ցուցանիշները Հայաստանի Հանրապետության համար համադրելի չեն հիմնավորումում նշված երկրների նույնանուն ցուցանիշների հետ:8. Նախագծի 17-րդ հոդվածով առաջարկվող Օրենսգրքի 138.1 հոդվածի 1-ին մասի 10-րդ կետում «այդ պահին» բառերից հետո առաջարկվում է լրացնել «հաշվառված են կամ» բառերը: | 1) Ընդունվել, խմբագրվել է: 2) Ընդունվել է :2. Չի ընդունվել :3. 1) Ընդունվել է:2) Ընդունվել է :3) Ընդունվել:4) Ընդունվել է :4.1) Ընդունվել է :5. Ընդունվել է:6. Ընդունվել, խմբագրվել է:7. Չի ընդունվել8. Ընդունվել. խմբագրվել է : | 1) Կատարվել է համապատասխան փոփոխություն:2)Կատարվել է համապատասխան փոփոխություն2. Իրավակիրառ պրակտիկայում ծնողական իրավունքից զրկվում են ծայրահեղ դեպքերում, երբ առկա չեն ծնողի և երեխայի միջև հոգեհուզական կապերը կամ առկա է երեխայի կյանքին և առողջությանը ուղղված վտանգը: Սույն հոդվածում առաջարկվող փոփոխությունը բխում է երեխայի լավագույն շահից, այն է հնարավորինս շուտ ապահովել երեխայի խնամքն ընտանիքում :3. 1) Կատարվել է համապատասխան փոփոխությունը :2) Կատարվել է համապատասխան փոփոխությունը :3) Առաջարկը բխել է երեխայի լավագույն շահից՝ այն է երեխայի ընտանիքում ապրելու իրավունքի ապահովումը: Իրավակիրառ պրակտիկայում ՀՀ քաղաքացիների կողմից առողջական խնդիր ունեցող երեխաների որդեգրում գրեթե չի լինում, և քիչ չեն դեպքերը, երբ երեխայի կյանքին վտանգ սպառնացող վիճակներում պետության կողմից հնարավորություն չի լինում բուժման որոշակի տեսակների կազմակերպումը իրականացնել ՀՀ տարածքում, իսկ օրենքով սահմանված ժամկետներում անհնար է իրականացնել միջպետական որդեգրումը: 4) Կատարվել է համապատասխան փոփոխություն:4.1) Կատարվել է համապատասխան փոփոխություն:5. Կատարվել է համապատասխան փոփոխություն:6. Կատարվել է համապատասխան փոփոխություն:7. Սույն փոփոխության առաջարկությունը պայմանավորված է երեխայի լավագույն շահով, քանի որ իրավակիրառ պրակտիկայում հաճախ են դեպքերը, երբ երեխայի հետ հուզակամային կապերի առկայության պայմաններում կենսաթոշակի տարիքում գտնվող խնամատար ծնողները զրկվում են երեխայի հետագա խնամքն իրականացնելուց:Միաժամանակ հայտնում եմ, որ խնամատար ծնող դառնալ ցանկացող անձը մինչև խնամատար ծնող հաշվառվելը ուսումնասիրվում է, ինչպես նաև ներկայացնում է մի շարք փաստաթղթերի հետ միասին նաև իր առողջության մասին տեղեկանքը: Եվ միայն իրավասու մարմինների կողմից ներկայացված ուսումնասիրության արդյունքում է նրանց տրվում որպես խնամատար ծնող դառնալ ցանկացող անձ եզրարկացություն:Խնամատարությունը ի տարբերություն որդեգրման պայմանագրային հիմունքներով աշխատանքային հարաբերություն է և 8. Կատարվել է համապատասխան փոփոխությունը: |
| 2. | ՀՀ կրթության և գիտության նախարարություն31.05.2019թ թիվ 01/10/8997-19 գրություն |  1. Նախագծի 5-րդ հոդվածի 1-ին մասը շարադրել հետևյալ խմբագրությամբ՝ 1-ին մասի երկրորդ նախադասության «որդեգրողի և որդեգրվողի» բառերը փոխարինել «որդեգրման ենթակա երեխայի և որդեգրել ցանկացող անձի (երեխա որդեգրելու հնարավորության մասին դրական եզրակացություն ստացած անձ)» բառերով:  2. Առաջարկում եմ Նախագծի 5-րդ հոդվածի 1-ին մասի երկրորդ նախադասությունում «որդեգրման ենթակա երեխայի և որդեգրել ցանկացող անձի (երեխա որդեգրելու հնարավորության մասին դրական եզրակացություն ստացած անձ» հասկացությունը հստակեցնել՝ նշելով, թե ինչ դրական եզրակացություն է և ով է տալիս: 3. Նախագծի 5-րդ հոդվածի 3-րդ մասի «2.1.1» թվերը փոխարինել «2.3» թվերով: 4. Նախագծի 9-րդ հոդվածի 2-րդ մասում «և/կամ» կամ բառերը փոխարինել «կամ» բառով: | 1. Ընդունվել է :2. Ընդունվել, խմբագրվել է:3.Ընդունվել, խմբագրվել է :4. Ընդունվել, խմբագրվել է: | 1.Կատարվել է համապատասխան փոփոխությունը:2. «երեխա որդեգրելու հնարավորության մասին դրական եզրակացություն ստացած անձ» բառերը հանվել են:3. Կատարվել է համապատասխան փոփոխություն :4. Կատարվել է համապատասխան փոփոխություն: |
| 3. | ՀՀ տարածքային կառավարման և զարգացման նախարարություն | «Հայաստանի Հանրապետության ընտանեկան օրենսգրքում փոփոխություններ և լրացումներ կատարելու մասին» օրենքի լրամշակված նախագծի (այսուհետ՝ Նախագիծ) վերաբերյալ առաջարկում ենք Նախագծի 4-րդ հոդվածի «աշխատակազմում» բառը փոխարինել «կառուցվածքում» բառով: | Ընդունվել, խմբագրվել է: | Կատարվել է համապատասխան փոփոխություն: |
| . | ՀՀ ոստիկանություն | 1. Նախագծի հիմնավորման մեջ նշվում է, որ «հիվանդության ծանրության աստիճանը և դրա ազդեցությունը ծնողական իրավունքների իրացման վրա որոշվելու է յուրաքանչյուր առանձին դեպքում կոնկրետ անձի մոտ ժամանակի տվյալ պահին խանգարման առկայության և հոգեկան վիճակի վերաբերյալ դատահոգեբուժական փորձաքննության եզրակացության հիման վրա, ի հակադրություն հիվանդությունների ցանկին, որում տվյալ անձը կարող է լինել տարիներ առաջ և այդ խնդիրն արդեն իսկ կագավորված լինի»: Մինչդեռ նախագծի 1-ին հոդվածով որպես ծնողներին կամ նրանցից մեկին ծնողական իրավունքներից զրկելու հիմք նախատեսված է հոգեկան և վարքային խանգարումներ ունենալու հանգամանքը, այսինքն՝ ցանկացած խանգարման դեպքում անձը պետք է զրկվի ծնողական իրավունքներից, ինչը հակասում է հիմնավորմամբ ներկայացված դիրքորոշմանը:Հաշվի առնելով վերոգրյալը և իրավական որոշակիություն պահավոլեու նպատակով՝ առաջարկվում է օրենսգրքի 59-րդ հոդվածի 1-ին մասի 6-րդ կետը թողնել անփոփոխ, իսկ 7-րդ կետը շարադրել հետևյալ խմբագրությամբ.«7) ունեն հոգեկան և վարքի խանգարումներ, որոնք, համաձայն դատահոգեբուժական փորձաքննության եզրակացության, կարող են խոչընդոտել ծնողական իրավունքների իրականացմանը.»:Առաջարկվում է նման կարգավորում նախատեսել օրենսգրքի 130-րդ հոդվածի 1-ին մասի 8-րդ կետում՝ այն ուժը կորցրած ճանաչելու փոխարեն, իսկ 7-րդ կետը թողնել անփոփոխ»2. Առաջարկվում է խմբագրել նախագծի 9-րդ հոդվածի 4-րդ և 17-րդ հոդվածի 1-ին կետերն այն հաշվով, որ ՀՀ քրեական օրենսգրքով նախատեսված թմրամիջոցների և հոգեմետ (հոգեներգործուն) նյութերի ապօրինի շրջանառության հետ կապված այլ արարքների (266,267.1-275 հոդվածներ)կատարման համար չմարված կամ չհանված դատվածությունը ևս պետք է խոչընդոտ հանդիսանա որդեգրման համար (օրինակ՝ թմրամիջոցներ կամ հոգեմետ (հոգեներգործուն) նյութեր գործածելու համար որջեր կազմակերպելը կամ պահելը, թմրամիջոցների կամ հոգեմետ (հոգեներգործուն) նյութերի գործածմանը հակելը կամ ներգրավելը և այլն ): | 1. Ընդունվել, խմբագրվել է :2. Ընդունվել, խմբագրվել է :2. Ընդունվել, խմբագրվել է  | 1. Կատարվել է համպատասխան փոփոխություն:2. Կատարվել է համապատասխան փոփոխություն:2. Կատարվել է համպատասխան փոփոխություն |
|  | ՀՀ ֆինանսների նախարարություն | ՀՀ ֆինանսների նախարարությունն ուսումնասիրել է «Հայաստանի Հանրապետության ընտանեկան օրենսգրքում փոփոխություններ և լրացումներ կատարելու մասին» օրենքի լրամշակված նախագիծը և հայտնում է, որ առաջարկություններ և դիտողություններ չունի: | Ընդունվել է ի գիտություն: |  |
|  | ՀՀ արդարադատության նախարարություն | Հիմք ընդունելով երեխաների որդեգրման և միջպետական որդեգրումների վերաբերյալ օրենսդրական կարգավորումների համակարգային բարեփոխումների իրականացման անհրաժեշտությունը, ՀՀ արդարադատության նախարարությունը 15.05.2019թ. թիվ 01/12.2/10861-19 գրությամբ դիմել է ՀՀ վարչապետին՝ երեխաների ներպետական և միջպետական որդեգրումները կանոնակարգող օրենսդրական և ենթաօրենսդրական ակտերի փաթեթը մշակող միջգերատեսչական աշխատանքային խումբ ձևավորելու հանձնարարական ստանալու միջնորդությամբ:Հաշվի առնելով վերը նշվածը և ոլորտը կանոնակարգող օրենսդրական և ենթաօրենսդրական ակտերի նախագծերի բազմակողմանի ուսումնասիրության և քննարկումների անհրաժեշտությունը՝ գտնում ենք նպատակահարմար «ՀՀ ընտանեկան օրենսգրքում փոփոխություններ և լրացումներ կատարելու մասին» ՀՀ օրենքի նախագծի քննարկումը նույնպես իրականացնել համապատասխան միջգերատեսչական աշխատանքային խմբի հանդիպումների ընթացքում: Գտնում ենք, որ հեռակա կարգով նախագծի ուսումնասիրությունը և կարծիք ներկայացնելը չի կարող լիարժեք արտացոլել կամ ներառել բոլոր խնդիրները և առաջարկել համապատասխան լուծումներ առանց ոլորտում ներգրավված գերատեսչությունների ներկայացուցիչների մասնագիտական վերլուծությունների:  | Ընդունվել է ի գիտություն : |  |